MDB-də seçki marafonu: Rusiya keçmiş SSRİ ərazisində mövqelərini necə möhkəmləndirir? – Təhlil\n26 Oktyabr 2016 - 17:47\n2016-cı ildə MDB məkanında – Rusiyada Dövlət Dumasına (parlamentin aşağı palatası) 18 sentyabr seçkiləri ilə start götürən, Azərbaycanda 26 sentyabr referendumu, Gürcüstanda 8 oktyabr parlament seçkiləri ilə davam edən seçki marafonuna 30 oktyabrda Moldovada, 4 dekabrda isə Ozbəkistanda keçiriləcək prezident seçkiləri nöqtə qoyacaq.\n2017-ci ildə də MDB ölkələrində çox əhəmiyyətli seçkilər keçiriləcək: 2017-ci ilin 12 fevralında Türkmənistanda növbəti prezident seçkiləri baş tutacaq; aprel ayında Ermənistanda parlament seçkilərinin keçirilməsi planlaşdırılır, oktyabrda isə Gürcüstanda sayca 7-ci prezident seçkiləri keçirilməlidir.\nRusiya və Gürcüstanda parlament seçkilərində sürpriz qeydə alınmadı\nRusiya və Gürcüstanda parlament seçkilərində sürpriz qeydə alınmadı. Gözlənildiyi kimi, hər iki ölkədə hakim partiyalar öz mövqelərini qorudular.\nRusiyada 14 partiya və seçki blokunun qatldığı parlament seçkilərində hakim “Vahid Rusiya” Partiyası 450 mandatdan 343-nə sahib oldu və səs verən seçicilərin səslərinin 76.22%-ni əldə etdi.\nGürcüstanda 8 oktyabr parlament seçkilərində keçmiş prezident Mixael Saakaşvilinin tərəfdarlarının "Milli Birlik Hərəkatı" Partiyasının revanşı baş tutmadı. 4 il əvvəl olduğu kimi, keçmiş baş nazir, milyarder Bidzina İavanişvilinin lideri olduğu "Gürcü arzusu" Partiyası qalib gəldi. Hakim "Gürcü arzusu" Partiyası səslərin 48,65 faizini, müxalifətdə olan "Milli Birlik Hərəkatı" 27,21 faizini topladı. Beş faizli baryeri keçən siyasi təşkilatlardan biri də "Gürcüstan Vətənsevərlər Alyansı" oldu. Beləliklə, "Gürcü arzusu" Partiyası yenidən hökuməti formalaşdıracaq…\nBundan əvvəl – 2015-ci ilin 11 oktyabrında Belarusda keçirilən prezident seçkilərində Aleksandr Lukaşenko növbəti dəfə səs vermiş seçicilərin 83.49%-ni alaraq, qalib oldu. 1994-cü ildən Belarusa rəhbərlik edən Lukaşenko 5-ci müddətə prezident seçildi…\nMoldova və Özbəkistanda hansı dəyişikliklər gözlənilir?\nMoldovada 2015-ci ildə keçirilən davamlı kütləvi etiraz aksiyalarından sonra prezdentin vətəndaşlar tərəfindən birbaşa seçilməsi parktikasının yenidən tətbiq olunmasına qərar verilib. Hazırda etiraz aksiyalarının lideri, müxalif Sosialistlər Partiyasının başçısı İqor Dodon seçki marfonunun lideri hesab olunur. İ.Dodon Rusiya ilə iqtisadi və ticarət əlaqələrinin bərpasına, ölkədə güclü prezident hakimiyyətinin formalaşmasına çağırır. Onun Rusiya ilə yaxınlaşmaq təklifləri ölkədə rəğbətlə qarşılanıb və rəy sorğularına görə, seçicilərin 30%-i İ.Dodonu dəstəkləməyə hazırdır.\nMoldovanın Avropa ilə daha sıx inteqrasiya xəttinin saxlanılması tərəfdarl kimi müxalif Fəaliyyət və Həmrəylik Partiyasının lideri Maya Sandu çıxış edir. Eyni zamanda prezident seçkilərinə hakim koalisiyadan qatılan Demokratik Partiyanın rəhbəri Marian Lupu da Avropaya inteqrasiya xəttini dəstəkləyir.\nRəy sorğularına görə, oliqarxalara savaş açacağını bəyan edən M.Sandunun reytinqi 15%-i keçmir. Artıq bir dəfə prezident səlahiyyətlərini həyata keçirən M.Lupunun da reytinqi aşağıdır və 12% təşkil edir. O, ölkədə “oliqarxların adamı” hesab olunur. Onun 1-ci müavini ölkənin ən varlı adamı Vlad Plaxatnyukdur.\nRusiyameyilli qüvvələrin daha populyar olmasına səbəb 2009-cu ildən bəri hakimiyyətə gələn Avropaya inteqrasiya xəttini müdafiə edən partiyaların vəd etdikləri köklü iqtisadi islahatları aparmaması və korrupsiyanın geniş yayılmasıdır. Ölkənin vaxtilə ən böyük partiyası olan Liberal-Demokratik Partiyanın rəhbəri Vlad Filatın korrupsiyaya görə 9 il məhkum edilməsi də Avropaya inteqrasiya xətti tərəfdarlarının möveqyini çox sarsıdıb.\nMoldovada prezident seçkilərində sosialistlərin namizədi qalib gəlsə, 4 gündən sonra Moskvada – Kremldə Rusiyanın Gürcüstandan sonra növbəti revanşı qeyd ediləcək. Hətta İ.Dodon prezident seçilməsə belə, Rusiya tərəfdarları o qədər güclənəcəklər ki, qərarların qəbuluna çox böyük təsir imkanları əldə edəcəklər.\nÖzbəkistanın 79 yaşlı prezidenti bu il 2 sentyabrda insultdan vəfat etdikdən sonra növbədənkənar prezident seçkiləri 4 dekabra təyin olunub. Prezident seçkilərinə Özbəkistan Demokrat Partiyası, Liberal-Demokratlar Partiyası, Xalq-Demokrat Partiyası, Sosial Demokrtarlat Partiyası buraxılıb.\nHakim Liberal-Demokratlar Partiyası prezident səlahiyyətlərini icra edən baş nazir Şavkat Mirziyayevin namizədliyini irəli sürüb.\nQeyd edək ki, Özbəkistanın 1-ci prezidenti İslam Kərimov 1991, 2000, 2007, 2015-ci illərdə dövlət başçısı seçilib. 1995-ci il və 2002-ci illərdə iki dəfə referendumlarında öz səlahiyyət müddətini artırıb. 1991-ci ildən başqa, bütün seçkilərdə 90%-dən çox səs alıb.\n4 dekabrda baş nazir Şavkat Mirziyayevin prezident seçiləcəyinə isə heç kim şübhə etmir. Mirziyayevlə bağlı daxili siyasi elitanın konsensusu var. Çünki İ.Kərimov vəfat etdikdən sonra Konstitusiyaya uyğun olaraq prezident səlahiyyətləri parlamentin yuxarı palatasının sədrinə həvalə olunmalıydı. Amma Niqmatullin Yoldaşov könüllü olaraq bu səlahiyyətlərdən imtina etdi və Ş.Mirziyayev dövlət başçısı vəzifəsini icra etməyə başladı. Digər tərəfdən, Ş.Mirziyayev Rusiyanın dəstəyini ala bilib. İ.Kərimovun vəfatı ilə əlaqədar Səmərqəndə səfəri zamanı prezident Putin bunu açıq nümayiş etdirib.\nErmənistanda nə baş verəcək?\n2015-ci ilin 6 dekabr referendumunun nəticələrinə görə, Ermənistan parlamentinə seçkilər yalnız proporsional qaydada keçiriləcək. Parlamentdə 101 deputat təmsil olunacaq. Əgər bir partiya çoxluq əldə edə bilməsə, iki ən çox səs toplamış partiyanın iştirakı ilə ikinci tur keçirilə bilər.\nKonstitusiya dəyişikliklərinə görə, prezident 7 il müddətinə parlament və yerli özünüidarəetmə orqanlarının seçilmiş nümayəndələri tərəfindən seçiləcək. Prezident parlament seçkilərində qalib gəlmiş partiya və partiyalar blokunun irəli sürdüyü namizədi Baş nazir təyin edəcək. Silahlı Qüvvələr hökumətə tabe olacaq. Müharibə zamanı isə Baş nazir Ali Baş Komandan vəzifələrini icra edəcək. Ermənistanda növbəti parlament seçkilərinin aprelin ikinci yarısı keçirilməsi gözlənilir.\nTəhlilçilərin fikirincə, S.Sarkisyan Gürcüstanda 4 il əvvəl baş verənləri yeni formatda təkrarlamaq niyyətindədir. Belə ki, onun 3-cü müddətə prezident seçilmək hüququ yoxdur. Sarkisyan Baş nazir postuna seçilməklə hakimiyyətdə qalmasını təmin etmək niyyətindədir. Əgər bu variant da baş tutmasa, o, Gürcüstanda İvanişvili etdiyi kimi, öz təmsilçisini hökumətin rəhbəri seçilməsinə nail olmaqla, faktiki, “kölgə lideri” statusunda qalmağı planlaşdırır.\nBu planların həyata keçirilməsi üçün əsas hazırlıq görülüb. Bu il sentyabrın 8-də Ermənistan hökuməti istefaya göndərilib. Prezident Serj Sarkisyan Karen Karapetyanın baş nazir təyin olunması haqqında fərman imzalayıb.\nKarapetyan 1963-cü ildə Xankəndi şəhərində doğulub. O, 2010-2011-ci illərdə İrəvanın meri olub. "Qazprombank"ın 1-ci vitse-prezidenti postu da daxil olmaqla, "Qazprom"un strukturlarında yüksək vəzifələrdə çalışıb, "Armrosqazprom"un keçmiş baş direktorudur.\nKarapetyan Sarkisyan üçün ideal kadrdır. Həm Qarabağ klanındandır, həm də birbaşa Rusiyanın təmsilçisidir. Seçkilərə 8 ay qalmış hökumət dəyişikliyi isə məhz 2017-ci ilin apreldə parlament seçkilərinə hazırlıq məqsədi daşıyırdı. Əsas vəzifələrə Rusiyanın bilavasitə kadrları təyin edildi, nisbətən müstəqil fiqurlar isə hökumətdən uzaqlaşdırıldı.\nƏgər qlobal geosiyasi şərtlərdə ciddi dəyişiklik olmasa, böyük ehtimalla, Ermənistanda parlament seçkiləri bilavasitə Rusiyanın nəzarətində keçəcək. Sarkisyan isə ya Baş nazir, ya da “kölgə lider”i kimi qalacaq.\nTürkmənistanda da heç nə dəyişməyəcək\n2017-ci il 12 fevralda Türkmənistanda növbəti prezident seçkiləri baş tutacaq. Türkmənistan prezidenti Qurbanqulu Berdimuhəmmədov növbəti dəfə 7 illik müddətə prezident seçilmək niyyətindədir. Seçki kampaniyası seçki gününə iki ay qalmış start götürəcək. Q. Berdimuhəmmədov sentybar ayında hökumətlə Dövlət Təhlükəsizlik Şurasının birgə iclasınвa bəyan edib ki, “ölkədə geniş demokratik, alternativlərin olduğu, bir neçə namizədin iştirak etdiyi seçki keçirilməlidir”. Ehtimal olunur ki, prezident seçkilərinə ondan başqa 2 namizəd də qatılacaq. Bunun özü də Türkmənistan üçün əslində demokratik addımdır…\nQ. Berdimuhəmmədov 2007-ci ildə Türkmənistanın ilk prezidenti Türkmənbaşının – Saparmurad Niyazovun ölümündən sonra dövlət başçısı seçilib. O, 2001-ci ildən həm də Nazirlər Kabinetinin sədri postunu tutan S.Niyazovun müavini vəzifəsində işləyirdi.\nQ. Berdimuhəmmədov artıq özünəməxsus şəkildə seçki kampaniyasına start verib. Bu ay onun ilin əvvəlindən bəri 7-ci kitabının təqdimatı keçirilib…


24/02/2020 [13:50] - Araşdırma - ( 5171 dəfə baxılıb)\nModerator.az dünyaca məşhur şəxsiyyətlərin bilinməyən sirlərinin, hobbiləri və şəxsi keyfiyyətlərinin ictimaiyyətdən gizli saxlamağa çalışdıqları tərəflərinin oxuculara təqdimatına başlayır. İlk olaraq haqlı olaraq "Sirr dağarcığı" hesab olunan SSRİ rəhbəri Yuri Vladimiroviç Andropovu oxuculara daha da yaxından tanıtmağa çalışacağıq:\nYuri Andropov XX əsrdə qurulan və dağılan SSRİ-nin tarixində Brejnev hakimiyyətinin dayağı, sərt mövqeyi ilə seçilən radikal “KQB” rəhbəri kimi yadda qalsa da onu diktator Stalinin mənəvi varisi və davamçısı hesab edirlər. Qəribə olsa da bu qapalı, azdanışan, zarafatları sevməyən, “soyuq müharibə” tərəfdarı, hətta Qərb və Amerika ilə uzun illər davam edən siyasi mübarizəni hərbi fazaya, real savaş meydanına keçirməyə hazır olan lider Brejnevdən sonra zamanında haqqında ən çox lətifələr danışılan baş katib olub. “Dəmir əl” sahibini sözün əsl mənasında qılınc və qələm adamı adlandırmaq da olar. Milli kimliyi hələ də mübahisə doğuran Andropovun yunan, yəhudi, hətta alman əsilli rus olduğu da söylənilir.\nYuri Vladimiroviç Andropov 1914-cü ildə Stavropol vilayətinin Kursavsk rayonunda, Naqutskaya stansiyasında doğulub. Gənclik illərində özünü bir çox peşədə sınayıb, müxtəlif işlərdə çalışıb. Voljsk gəmiçiliyinə məxsus gəmilərdə matros və kapitan köməkçisi kimi uzun müddət xidmət edib. Könüllü gəmi xidmətinə gəlmək üçün isə Yuri Andropov teleqraf işçisi olmaqdan imtina etmişdi, üstəlik, ona hörmət edənlərə sayğısızlıq göstərib işindən ərizə yazmadan, xəbərsiz çıxıb getmişdi.\n1936-cı ildə texnikumu bitirən, yaşıdları arasında fəallığı ilə seçilən bu komsomol katibi az ötmədən, 1938-ci ildə Yaroslav partiya komitəsində işə göndərilir və vilayətin komsomol komitəsinin rəhbərliyi gənc Andropova tapşırılır. Tarix-filologiya fakültəsinin məzunu Yuri Andropov az keçmir ki, silahlı əsgərə çevrilir. O, iki savaşın - Karel-Fin-SSRİ və Sovet-Alman müharibəsinin iştirakçısı olur. Müharibə illərində onun bacarığı nəzərə alınaraq məxfi xidmətə cəlb edilir. Bir müddət Andropov hərbi sahədə çalışır. Müharibədən sonra isə müxtəlif vəzifələrdə işləyir. Nəhayət, bu enerjili kadr 1951-ci ildə Sovet İttifaqı Kommunist Partiyasının Mərkəzi Komitə aparatına gətirilir. Özünü “idealist” kommunist kimi göstərən Yuri Andropov 1953-cü ildən Xarici İşlər Nazirliyində çalışmağa başlayır. 1954-1957-ci illərdə Sovet İttifaqının Macarıstanda fövqəladə və səlahiyyətli səfiri olur. Gərgin bir dövrə təsadüf edən bu illərdə Andropovun adı qanlı Macarıstan olayının əsas iştirakçılarından biri kimi həmişə hallandırılıb. Onun Macarıstan qırğınının baş müəllifi hesab edənlər isə sonralar anladılar ki, qətiyyən yanılmayıblar. 1962-ci ildə Sov.İKP MK-nın katibi olan Andropov 1967-ci ilədək bu vəzifədə çalışıb. 1967-ci ildən Dövlət Təhlükəsizlik Komitəsinə (KQB) sədrlik edib. Və hakimiyyətin zirvəsi: 1982-ci ildə Sov.İKP MK-nın baş katibi seçilib.\nBarəsində çoxlu lətifələr və şayiələr gəzən Andropovun ölümü barədə də şübhəli ehtimallar az deyil. Onun sui-qəsd nəticəsində aradan götürüldüyünə inanan bəzi araşdırmaçılar bunun obyektiv və subyektiv səbəblərini də sadalayırlar. Onun ölkə rəhbərliyinə gələndən sonra hərbi üsul-idarə yaratmaq istəyi, korrupsiyaya bulaşan yüksək ranqlı məmurların Kremldən və Mərkəzi Komitə aparatından təmizlənməsi planına start verməsi, rəhbər vəzifələrdə işləyənlərin yaratdığı “aşağıdan yuxarı rüşvət” sistemini, ittifaq boyunca yayılan nəhəng şəbəkəni dağıdıb birdəfəlik yox etmək cəhdi, ciddi ictimai nəzarət əsasında işsiz vətəndaşların kütləvi şəkildə məcburi əməyə cəlb edilməsi üçün tədbirlərə rəvac verməsi saraydaxili narazılıqlara səbəb olmuşdu. Bəzi ekspertlərin fikrincə, bütün bunlar, eyni zamanda başqa super güclərə meydan oxuyan qırmızı imperatorun “müharibə hər gün başlaya bilər” prinsipi ilə ölkədə savaş təbliğatını gücləndirməsi, SSRİ diplomatiyasına hədə pafosu gətirməklə atom bombasından istifadə edə biləcəyinə dair mesajı, ölkənin hərbi arsenalını, nüvə başlıqlı raketləri müharibə hazırlığı vəziyyətinə gətirməsi general Yuri Andropovun siyasi karyerasının faciəvi sonluqla bitməsinə gətirib çıxarıb.\nHər halda rəsmi sənədlərdə onun öz əcəli ilə vəfat etdiyi (həkimlərdən biri Andropovun ölüm kağızına imza atmaqdan imtina edib) qeyd edilir. Yuri Andropov 1984-cü il fevralın 9-da Moskvada dünyasını dəyişib.\nHəyatı sirlə dolu, dəmir iradəli, hər zaman qəddar, amansız gedişləri ilə həmkarlarından fərqlənən Yuri Andropovun çarəsiz qalan işçilərə məsləhəti ancaq belə olardı: “Tək qalmaq istəmirsənsə, gülləni başına çax”.\nKQB-nin rəhbərlərindən olan Sviqunla Andropov arasındakı hakimiyyət davası da Andropovun Sviqunu intihara məcbur etməsi ilə başa çatmışdı.\nVə qəribə bir paradoks: bu adam həm də şairmiş. Öləndən sonra yaxınları onun yazı masasından kağızların arasından bir vərəq tapıblar - üstündə də bu şeir:\nAy işığında görünən biz adamlar\nDünyanın məhsullarına bənzər,\nBəlkə də ucuzuna.\nBir həyat ki, an qədər,\nBir həyat ki, əbədiyyətə\nYer üzü beləcə fırlana-fırlana,\nAdamlar ölür, ömürdən sonra.\nAndropov şeirlərini çox az adama oxuyurmuş. Şeirləri barəsində deyilənlər isə onu heç zaman maraqlandırmazmış. Yaradıcılığına ciddi yanaşsa da, publika üçün deyil, sadəcə “sandıq ədəbiyyatı” yaratdığını etiraf edən bu DTK generalı həm də “Lubyankalı romantik” adlı şeirlər toplusunun - “samizdat”ın müəllifidir. Gənclik illərindən yazdığı bu şeirləri Andropov hələ Petrozavodskda yaşayıb işləyərkən toplamışdı və dostları onu həmişə zarafatla “Lubyankalı romantik” çağırdığından toplusuna da həmin adı seçmişdi. Budapeştdə olduğu müddətdə onunla birlikdə işləyən DTK rütbəlisi Vladimir Kryuçkov baş katib haqqında xatirələrində onun şairliyindən belə söz açır: “İnfarktdan sonra yazdığı şeiri mənə oxudu. Şeir belə idi:\nİnfarktdan sonra yazılan şeir\nKuntseva xəstəxanasından yazılan məktub\nBu da xəstəxana, məni sıxan yer,\nHər dəqiqəmə burada qiymət verirlər,\n“Hə!“ deməliyəm, deyim əladı!\nTikanlı kirpinin tərkinə minim mən,\n“Hə!“ - hər şey əladı!\nRahat gəzirəm mən.\nÇalışdım onunla yumşaq danışım ki, xətrinə dəyməyim, bir kəlmə söylədim, sadəcə sonuncu misranın dəyişdirilməsini istədim. Sanki kəndli kimi köntöylüyü sevən bu adamı yazdığı kobud misralar da xoşallandırırdı. Cavabı ləngimədi: “Mənim yazdığım qəlbimin harayıdı, şeirlərimi böyük oxucu kütləsi üçün yazmıram, qəlbim necə deyirsə elə də köçürürəm kağıza, söyüş olsa belə... ”\nVə onun yazdıqlarına həmkarı Kryuçkovun daha bir izahı. Yerində, səlist, aydın: “Andropovun yazdığı şeirləri dinləyəndə məndə belə təsəvvür yaranırdı ki, o, söhbət edir, söhbətcil mujik isə danışır, gülür, söyür. Onun bir ana obrazı var, bənzərsizdi, amma bu ananı da çoxları tanıya bilməyəcək, çünki Yuri Andropovun şeirləri o qədər ölçüsüzdü ki, onları nə vaxtsa seçib çap etmək lazım gəlsə, əslində bu şeirlər demək olar ki, itəcək. Ərköyün müəllif isə inad edir, o şeirində lazım olduğu yerdə kobud sözü əvəzləmək fikrindən uzaq bir şairdir. Andropovun vətənpərvərlik ruhunda, üstəlik, qəzəblə yazılmış siyasi şeirləri də az deyil. Məgər belə misraları qələmə alan adamın məmur, həm də sovet dövlətinin başçısı olduğuna kimsə inanardımı?”\nBurulğan burulur əjdaha kimi,\nBurulğan cənginə alır bu xalqı,\nXalq qalxır üstünə hakimiyyətin,\nGəlin bu hakimiyyəti korlamayın.\nHər an devirməyə gücü də yetər,\nHər an cummağa haqqı var xalqın.\nYaman təhlükədi hücum dalğası,\nOraq və çəkic\nƏcəl gələnədək diz çökməyək biz,\nGəlin arxalanaq bir-birimizə.\nDünyaya boylanıb fəxrlə baxaq,\nDumanlı Vislanın sahilindən.\nBizik səma savaşçıları, biz müqəddəsik,\nDünyanın içinə boylanan bizik,\nVətənin əlində sınmaz qalxanıq,\nAğların, qırmızıların tarixi də bizik.\nBiz ayaq üstəyik, biz çökmərik,\nRus imperiyasının adı var orda.\nDünyada böyük bir tarix qurmuşuq,\nƏcəl gələnədək biz gələcəyik.


Qarabağ icmasının sədri: "Gələcək göstərər ki, muxtariyyət məsələsində hansı model üzərində dayanılacaq"\n22 January 2019 - 17:56\nQarabağ icmasının sədri:"Gələcək göstərər ki, muxtariyyət məsələsində hansı model üzərində dayanılacaq"\nAzərbaycan Respublikası Dağlıq Qarabağ bölgəsinin Azərbaycanlı İcmasının rəhbəri Tural Gəncəliyev Axar.az-a müsahibə verib.\n– Tural bəy, Qarabağla bağlı danışıqlarda son 6 ay ərzində aktivlik müşahidə olunur. XİN rəhbərlərinin indiyə qədər baş tutan görüşlərindən sonra pozitiv mesajlar verilir. Prosesin bu tərzdə getməsi 2019-cu ildə Qarabağla bağlı hansısa pozitiv yekun nəticənin əldə olunmasına gətirib çıxara bilərmi?\n– Sonuncu Paris görüşündən başlayaq. 16 yanvar tarixində Azərbaycan və Ermənistan XİN rəhbərlərinin ATƏT-in Minsk Qrupunun həmsədrlərinin iştirakı ilə görüşü keçirildi. Yekun bəyanata biz də şərh verdik. Paris görüşündə keçirilən danışıqlar prosesi və danışıqlardan sonra ATƏT-in Minsk Qrupu həmsədrləri tərəfindən səsləndirilən bəyanatla tanış olduq. Ümumiyyətlə, danışıqları yaxından izlədik. Təbii ki, biz gələcəkdə belə danışıqlardan daha konkret nəticələr gözləyirik. Çünki danışıqların aparılması əvvəl-axır konkret nəticələrə gətirib çıxarmalıdır. Nəticəyə yönəlik danışıqların olması, Dağlıq Qarabağın azərbaycanlı icması olaraq, bizim əsas gözləntimizdir.\n– Dağlıq Qarabağ icmasının danışıqlar məsələsində statusunun artırılmasını görmək mümkündürmü? Yəni buna ehtiyac varmı?\n– Dağlıq Qarabağın Azərbaycanlı İcmasının statusu artıq müəyyən edilib. ATƏM-in Helsinkidə qəbul edilmiş müvafiq sənədinə əsasən, Ermənistan və Azərbaycan münaqişə tərəfləri, Dağlıq Qarabağın azərbaycanlı və erməni icması isə maraqlı tərəflər kimi müəyyən olunub. Yəni biz münaqişənin tənzimlənməsi prosesində ehtiyac olacağı təqdirdə erməni icması ilə birlikdə maraqlı tərəflər kimi dialoq və təmasların qurulmasına hazırıq. Bunu dəfələrlə bəyan etmişik. Buna görə də sizin dediyiniz status məsələsi artıq təsbit olunub. Yəni əsas məsələ odur ki, biz erməni icması ilə dialoq quraq. Keçmiş Sərkisyan rejimi buna mane olurdu, icmalararası təmasların qurulmasının qarşısını alırdı. Ümid edirik ki, Sərkisyan rejimi hakimiyyətdən qovulduqdan sonra yeni hakimiyyət icmalar arasında dialoqun qurulmasına maneə yaratmayacaq. Bizim istəyimiz də budur. Səhəri gün münaqişə tənzimlənəndə biz erməni icması ilə Dağlıq Qarabağda bir yerdə yaşayacağıq. Bir yerdə yaşayan insanlar isə gərək problemləri danışsınlar, dialoq qurmağı bacarsınlar. Əks halda çətin olardı.\n– Dağlıq Qarabağın Azərbaycanlı İcmasının sədri sizsiniz. Qarabağdakı erməni icmasına faktiki olaraq Bako Saakyan rəhbərlik edir. Dialoq qurulacağı təqdirdə erməni icmasını hazırda qondarma rejimin rəhbəri olan Bako Saakyan, yoxsa tamam başqa bir şəxs təmsil edəcək?\n– Sərkisyan rejimi və ondan əvvəlki rejimlər Dağlıq Qarabağda sırf Azərbaycan xalqını qıran, əlləri qana batmış rejimin nümayəndələri idilər. Onlar təkcə Qarabağı yox, bütövlükdə Ermənistanı əsarət altına almışdılar. Ermənistan xalqı ayağa qalxdı və cinayətkar rejimi hakimiyyətdən devirdi. Hazırda Sərkisyan rejiminin davamı olan qrup Azərbaycanın Dağlıq Qarabağ ərazisini və burada yaşayan Azərbaycanın Dağlıq Qarabağdan olan erməni icmasını əsarət altında saxlamağa davam edir. Biz düşünürük ki, bu rejim əsarət altında saxladığı erməni icması tərəfindən kənarlaşdırılmalıdır. Həmin erməni icması Azərbaycanın suverenliyi, ərazi bütövlüyünü qəbul edib, bizimlə danışıqlara hazır olduqlarını bəyan etdikdən sonra bunu müəyyənləşdirmək olar. Əsas odur ki, bizim erməni icması ilə dialoqumuz kriminal rejimin ünsürləri ilə aparılmayacaq. Biz Azərbaycanın suverenliyini, ərazi bütövlüyünü qəbul edən erməni icması ilə dialoq quracağıq. İcmalararası dialoq deyəndə bu nəzərdə tutulur. Əlləri Azərbaycan xalqının qanına batmış şəxslərlə dialoqun aparılmasından söhbət gedə bilməz.\n– İcmalararası dialoqun qurulması üçün mütləq yekun sülh müqaviləsi imzalanmalıdır?\n– Belə deyək, bizim işğal olunmuş ərazilərimizdən qoşunlar çıxarıldıqdan, Azərbaycan icması öz yurd-yuvalarına qayıtdıqdan və icmalar arasında birgə yaşayışın ən azı ilkin mərhələdə təmin edilməsi baş tutandan sonra bütün bu detallar nəzərdən keçirilə bilər. Çünki öz torpaqlarından qovulmuş insanlar öz yurd-yuvalarına qayıtmayana qədər hansısa detalları müzakirə etmək çətindir. Yəni mən öz evimə qayıtmayana və orada mənim evimi tutan insanla dialoq qurmadan hansısa detaldan danışa bilmərəm. Biz deyirik ki, öz evimizə qayıdaq, sizi də buradan qovmaq istəmirik, heç olmasa, evimizi bölüşək. Bundan sonra digər məsələləri müzakirə edə bilərik.\n– Paris görüşündən sonra hər iki tərəfin hazırladığı bəyanatda “əhalini sülhə hazırlamaq”la bağlı öhdəlik var idi. Biz 2000-ci illərin əvvəllərində “xalq diplomatiyası” prosesini görmüşük. “Əhalini sülhə hazırlamaq” “xalq diplomatiyası”nın bərpa olunması və yaxud da başqa bir formada təkrarlanması kimi görünə bilərmi?\n– Xalqların sülhə hazırlanması sırf bizim erməni icmasına təqdim etdiyimiz konstruktiv dialoqun aparılması, təmasların qurulması prosesindən keçə bilər. Yəni icmalararası dialoq elə gələcəkdə xalqların sülhə hazırlanması prosesinə töhfə verə bilər. İlkin olaraq, təmaslar quraq, danışaq. Biz buna hazırıq. Erməni icmasından hansısa bir reaksiya, cavab bəyanatları hələ gəlməyib. Orada olan qanunsuz separatçı rejimin nümayəndələrinin nə isə deməsi təbii ki, bütün əsarət altında saxlanılan erməni icmasının mövqeyi deyil. Yəni onlar öz iradələrinin əleyhinə əsarət altında saxlanılırlar. Mən özüm, məsələn, öz şəxsi təcrübəmdən qeyd etmək istərdim ki, 12 yaşımda Şuşadan qovularkən, yəni Şuşa işğal olunmamışdan əvvəl də burada ermənilər var idi. Hansı ki, həmin ermənilər bizimlə onilliklər boyu orada yaşamışdı və azərbaycanlıları çox istəyirdilər. Hətta onların bəziləri 1988-1989-cu ildə baş verən hadisələrin ilk fazasında şovinist, millətçi erməni daşnak siyasətçilərinin apardıqları siyasətə qarşı öz etirazlarını bildirirdilər. Biz həmin o ermənilərlə təmas qurmaq istəyirik. Məsələn, indi Azərbaycanın işğal olunmuş ərazilərinə Suriyadan, Yaxın Şərqin digər bölgələrindən çoxlu erməni əsilli adamlar gətirilir və orada məskunlaşdırılır. Biz Dağlıq Qarabağa icma olaraq qayıdanda gedib orada Suriyadan gəlmiş, tamamilə başqa bir mədəniyyətə, düşüncə tərzinə, təfəkkürə malik olan insanla nəyi danışacağıq?! Yəni biz əvvəlki, birgə yaşadığımız ermənilərlə bir-birimizi çox yaxşı tanıyırdıq. Bütün Dağlıq Qarabağda 75% erməni, 25% azərbaycanlı əhali yaşayırdı. Amma Şuşada 98% azərbaycanlı, 2% isə erməni və digər etnik qrupların nümayəndələri məskunlaşmışdı. Mən bu gün həmin Şuşada və Qarabağın digər bölgələrində birgə yaşadığımız ermənilərlə dil tapıb danışa bilərəm, amma başqa bir regiondan, tamamilə yad bir yerdən gələn insanlarla dialoqdan söhbət gedə bilməz.\n– Gəlin etiraf edək ki, sizin dediyiniz həmən ermənilərin Azərbaycana inteqrasiyası üçün heç nə etməmişik. İndi bu səhvi düzəltmək və bu insanların terrorçu rejimə qarşı çıxa bilmələri üçün nələr edilməlidir?\n– Erməni separatizmi dalğası başlayanda – 1980-ci illərin sonlarında Dağlıq Qarabağ Muxtar Vilayəti Azərbaycan SSR-in tərkibində ən inkişaf etmiş region idi. Ümumilikdə bütün SSRİ çərçivəsində də bunu demək mümkündür. Azərbaycanın regionda apardığı müvəffəqiyyətli iqtisadi, siyasi kurs, eyni zamanda, əldə etdiyi nəticələr, regional layihələr onu göstərir ki, Azərbaycan əraziləri işğaldan azad olunduqdan sonra bu regiona böyük investisiyalar yatıracaq. Dağlıq Qarabağ regionunun da inkişafına nail olunacaq. Bundan sonra həmin erməni icmasının özü müşahidə edəcək ki, məhrumiyyətdən xilas yolu Azərbaycandır. Ona görə siz əmin ola bilərsiniz ki, münaqişə tənzimlənərsə və erməni işğalçı qüvvələri oradan çıxarsa, ilk növbədə bu məsələdən qazanan tərəf orada yaşayan erməni icması olacaq. Sırf orada 1988-1989-cu ilə qədər yaşamış ermənilərdən söhbət gedir. Qanunsuz məskunlaşdırma nəticəsində ora yerləşdirilən ermənilərdən söhbət gedə bilməz. Onlar hamısı gəldikləri yerə getməlidirlər.\n– 1993-cü ildən bu yana Qarabağın nəzarəti Azərbaycanda deyil. 93-cü ildən bu yana orada böyüyən gənclik var və həmin gənclik öz ata-analarından fərqli olaraq, demək olar ki, Azərbaycanı və azərbaycanlıları görməyiblər. Onlarla necə işləyəcəksiniz?\n– Beynəlxalq hüquqa görə, işğal olunmuş ərazilər 100 il, 500 il işğal altında saxlansa belə, orada yaşayan insanların əldə etdikləri mülkiyyət hüquqları qanuni hesab olunmur, işğal etdiyi ərazilər onların ərazisi sayılmır. Məsələn, çox gözəl bir misal çəkim. I Dünya müharibəsi sona çatdıqdan sonra, təxminən 1918-ci ildə Fransa keçmişdə itirdiyi torpaqlarını – Elzas və Lotarengiya ərazilərini Almaniyadan geri aldı. Baxmayaraq ki, həmin ərazilər 1870-ci ildən almanlar tərəfindən tutulmuşdu. Burada bir neçə alman nəsil böyümüşdü. Fransızlar beynəlxalq hüququn da tələb etdiyi hüquqlarını bərpa etdi. Orada böyüyən alman nəslinin heç bir mülkiyyət hüququ tanınmadı. Yenidən tarixi torpaqlar Fransaya qaytarıldı və bütün beynəxalq aləm də bunu normal qarşıladı. Hələ həmin dövrdə beynəlxalq hüquq tam yetkin deyildi. Həmin dövrdə əgər bu baş vermişdisə, hazırda, XXI əsrdə bu, daha normal qarşılanar. Yəni 25-30 il bundan öncə mən işğal olunmuş ərazidəki evimin mülkiyyət hüququndan məhrum edilmişəm. Beynəlxalq hüquq, BMT, beynəlxalq təşkilatlar bu məsələni tanıyır və işğal olunmuş ərazilər faktını qeyd edir. Yəni orada erməni icmasına məxsus şəxslər olsun, həqiqətən də orada yaşayan erməninin uşaqları, gəncləri böyüyürsə, orada yaşayırsa, bu, problem deyil. Onlarla biz birgə yaşamaq, dil tapmaq əzmini yenə də bildiririk. Amma mənim mülkiyyət hüquqlarım qeyd-şərtsiz bərpa olunmalıdır. Kimsə orada 27 ildir yaşayırsa, bu o demək deyil ki, onlar mülkiyyət hüququ əldə edib. Bu adi ümumi hüquq anlayışına da ziddir.\n– Bu dövrdə Azərbaycan gəncliyi də təbii olaraq müharibənin nəticəsi ucbatından erməniyə nifrət hissi ilə böyüyüb. Qarabağa qayıdacaq bu gənc nəsil orada ermənilərlə yaşamaq faktı ilə barışacaqmı? Bunun üçün icma hansı tədbirləri görməyi planlaşdırır?\n– Artıq 20 dekabr tarixindən – Dağlıq Qarabağ Azərbaycanlıları İcmasının sədri seçildiyim müddətdən bu yana verdiyimiz bəyanatlarda, şərhlərdə bildirmişik ki, biz münaqişənin qurbanları olmağımıza baxmayaraq, mülkiyyət hüququndan məhrum olmuşuq, itkilər vermişik, ancaq yenə də erməni icmasına qarşı nifrət hissi duymuruq və heç kimə qarşı düşmənçilik etmək fikrimiz yoxdur. Bəli, biz müharibənin bütün məşəqqətlərindən keçmişik və ağır vəziyyətə düçar olmuşuq, amma yenə də keçmişdə olan hadisələri kənara qoyaraq, öz torpağımıza qayıdaraq və erməni icması ilə birgəyaşayışa nail ola bilərik. Sizin dediyiniz nifrət hissi daha çox erməni tərəfindən gəlir. Erməni diaspor təşkilatları adi bir şərhimə də cavabı radikal formada verirlər. Halbuki diaspor erməniləri Los-Anceles, Nyu Yorkda, Avropanın digər şəhərlərində yaşayırlar. Onlar heç vaxt Qarabağda olmayıblar. Ona görə də orada yaşayan erməni icmasının düşdüyü çətin vəziyyətdən xəbərləri yoxdur. Özləri komfortlu şəraitdə yaşayaraq, sadəcə radikal bəyanatlar səsləndirirlər. Düşmənçilik toxumlarını da adətən həmin diaspor nümayəndələri səpirlər. Amma əminəm ki, iqtisadi cəhətdən məzlum günündə yaşayan, gəlirlərdən məhrum olmuş Dağlıq Qarabağın erməni icması hazırda peşmandır ki, onlar Azərbaycanın həyata keçirdiyi regional layihələrdən kənarda qalırlar.\n– Münaqişələrin həlli üçün dünyada bir neçə model var. Məsələn, bir zamanlar Aland adaları və Cənubi Tirol modellarından bəhs edilirdi. Danışıqların bundan sonra da uğurla gedəcəyini nəzərə alsaq, Qarabağ münaqişəsinin həlli üçün hansı modeldən istifadə edilə bilər?\n– Ölkə başçısı cənab İlham Əliyevin qeyd etdiyi kimi, Azərbaycan Dağlıq Qarabağ bölgəsinə ən yüksək muxtariyyət statusu verməyə hazırdır. Modelin detalları danışıqlar prosesində müzakirə edilə bilər. Amma əsas məsələ odur ki, bu modellər Azərbaycanın ərazi bütövlüyünü və suverenliyini pozmadan həyata keçirilməlidir. Müvafiq regionlar üçün və təcrübə üçün sizin dediyiniz modellər mövcuddur. Amma sırf Dağlıq Qarabağ bölgəsi, Ermənistan-Azərbaycan kontektsti nəzərə alınaraq, tərəflər arasında bu detallar müzakirə obyekti ola bilər. Gələcək göstərər ki, hansı model üzərində dayanılacaq.\n– Əvvəllər də Qarabağla bağlı pozitiv danışıqlar olub. Amma, məsələn, Ermənistandakı parlament teraktı sayəsində bu, yarımçıq qaldı. İndiki halda Qarabağın həlli istiqamətində gedən müsbət danışıqlara nə mane ola bilər?\n– 1992-ci ildən üzü bəri işğala məruz qalmasına, danışıqlarda bəzən erməni tərəfinin qeyri-konstruktiv mövqeyinə baxmayaraq, Azərbaycan tərəfi danışıqlarda hər zaman konstruktivlik nümayiş etdirib. Dözümlülük göstərib. Başqa bir nümunə təsəvvür edə bilmirəm ki, işğala məruz qalmış tərəf keçən 26-27 il ərzində bu qədər konstruktivlik, dözümlülük nümayiş etdirsin və qarşı tərəfi sülhə çağırsın, səhv yolda olduğunu anlatmağa çalışsın. Təəssüf ki, erməni tərəfi bu keçən illər ərzində bunu başa düşməyib. Azərbaycan tərəfindən hər zaman bəlli mövqe var. Qarşı tərəfdən isə hansısa gözlənilməz hallar ola bilər. Keçmiş Sərkisyan rejimi gözlənilməz hallar ortaya qoyurdu. İcmalararası təmaslara, dialoqun aparılmasına mane olurdu, işğal olunmuş ərazilərdə təxribat törədirdi. Biz ümid edirik ki, yeni erməni hakimiyyəti keçmiş hakimiyyətin o səhv yolu ilə getməyəcək. Ən azı bizim erməni icması ilə təmaslara başlamağımıza mane olmayacaq. Ona görə də biz arzulayırıq ki, bu il müsbət irəliləyişlərin olacağı il olsun. Biz öz doğma torpaqlarımıza qayıdaq, münaqişənin tənzimlənməsi tezliklə həyata keçsin və regionda sülh bərqərar olsun.\n– Regionlarda görüş dediniz. Bu artıq erməni tərəfinə təklif olunubmu?\n– Yox, bu, konkret təklif olunmayıb. Bizim mesajımız odur ki, gəlin dialoq, təmas quraq. Təbii ki, dialoq, təmas haradasa baş tutmalıdır. Bu beynəlxalq konfranslar çərçivəsində də ola bilər. Bu, texniki detaldır. Əsas odur ki, təmas qurulsun.


Hər bir Azərbaycan vətəndaşı cənab prezident İlham Əliyevin bir çağırışı ilə mübarizəyə qatılmaq üçün səfərbər olmağa hər an hazır olmalıdır. » EMTV.az\nHər bir Azərbaycan vətəndaşı cənab prezident İlham Əliyevin bir çağırışı ilə mübarizəyə qatılmaq üçün səfərbər olmağa hər an hazır olmalıdır.\n8-11-2017, 19:24 | Oxunub: 22 797 |\nFaiq ƏHMƏDOV: Azərbaycan Respublikasının bayrağı ilk dəfə 1990-cı il noyabrın 17-də Naxçıvan Muxtar Respublikası Ali Məclisinin sədri, Heydər Əliyevin təşəbbüsü və rəhbərliyi ilə keçirilən sessiyada Muxtar Respublikanın dövlət bayrağı kimi qəbul edildi.\nEmtv.az xəbər verir ki, bu gün “Azərbaycanın Səsi” İctimai Birliyinin, “Dünya” ana və uşaqlar İctimai Birliyinin və Dünya Azərbaycanları Konqresinin qadınlar şurasının birgə təşkilatçılığı ilə Dövlət Bayrağı Gününə həsr olunmuş yürüş keçirilmişdir.\nYürüş iştirakçılarına “Məsəti şairlər məclisi”nin İctimai Birliyinin sədri Cəvahir Qaraqızı da qoşularaq respublikanın bir qrup tanınmış ziyalıları ilə birlikdə “Azərbaycanın səsi” İctimai Birliyinin ofisi qarşısından hərəkətə başlayaraq, Bayraq Meydanına yollanmışlar.\nMüqəddəs bayrağımıza öz ehtiramlarını bildirmişdilər. EsmaMedia TV-nin əməkdaşları “Azərbaycanın səsi” İctimai Birliyinin sədri Faiq Əhmədovdan və həmçinin “Dünya” ana və uşaqlar İctimai Birliyinin sədri Dünya xanım Əliyevadan Dövlət Bayrağı Günü münasibətilə müsahibə almışdılar.\n-Faiq müəllim, bu gün xalqımız böyük təntənə ilə və qürur hissi ilə Dövlət Bayrağı Gününü qeyd edir. Bu haqda hansı fikirlərinizlə bölüşmək istərdiniz?\n-Bildiyiniz kimi, Azərbaycan Respublikasının Dövlət Bayrağı haqqında ilk hökumət qərarı 1918-ci il iyunun 24-də verilmişdir. Bu qərar qəbul edilərkən Azərbaycan hökuməti hələ Gəncə şəhərində yerləşirdi. Hökumətin Bakıda fəaliyyətə başlamasından az sonra, 1918-ci ilin noyabrında Nazirlər Şurası tərəfindən Azərbaycan bayrağının göy, qırmızı və yaşıl rənglərdən, mərkəzdə ağ aypara və səkkizguşəli ulduzdan ibarət olması barədə qərar qəbul olundu.\n-Lakin təəssüflər olsun ki, sovet işğalından sonra milli bayrağımız da digər dövlət atributları kimi ləğv olundu və üçrəngli bayrağımızın yenidən başımız üzərində dalğalanması yalnız 75 ildən sonra mümkün oldu...\n-Bəli, həmin bayraq bir də 1990-cı il noyabrın 17-də Naxçıvan Muxtar Respublikası Ali Məclisinin sədri, ulu öndər Heydər Əliyevin təşəbbüsü və rəhbərliyi ilə keçirilən sessiyada Muxtar Respublikanın dövlət bayrağı kimi qəbul edildi. Eyni zamanda, Naxçıvan Muxtar Respublikası Ali Məclisi Azərbaycan SSR Ali Soveti qarşısında üçrəngli bayrağımızın Azərbaycanın rəsmi dövlət rəmzi kimi tanınması haqqında vəsatət qaldırmışdı. Ulu öndər Heydər Əliyevin 1993-cü ilin iyununda xalqın təkidli tələbi ilə hakimiyyətə qayıdışından bir müddət sonra, 1995-ci ildə ümumxalq referendumu ilə qəbul edilmiş Azərbaycan Konstitusiyasında üçrəngli bayrağımızın ikinci dəfə dövlət rəmzi kimi təsbit edilməsi öz əksini tapmışdır.\n-Faiq müəllim, sicə bu gün bayrağımıza olan münasibətdə kifayət qədər ehtiram gözlənilirmi?\n-Buna heç bir şübhə ola bilməz. Möhtərəm Prezidentimiz İlham Əliyevin 2009-cu il noyabrın 17-də imzaladığı Sərəncamla Azərbaycanın üçrəngli bayrağının ilk dəfə rəsmi ucaldığı 9 noyabr (1918-ci il) tarixi Azərbaycan Respublikasının Dövlət Bayrağı Günü kimi təsis edilmişdir. 2010-cu ildən etibarən noyabrın 9-u hər il respublikamızda Dövlət Bayrağı Günü kimi qeyd olunur. Prezident İlham Əliyevin milli ideallara bağlılığı həm də üçrəngli bayrağımıza münasibətdə açıq-aydın görünür. 2010-cu il sentyabrın 1-də Dövlət Bayrağı Meydanının təntənəli açılışı Prezident İlham Əliyevin bir daha dövlət rəmzlərimizə verdiyi dəyərin bariz nümunəsidir. Dövlət başçımızın həmin mərasimdə səslənən tarixi nitqində deyilir: “Bizim bayrağımız qürur mənbəyimizdir. Bizim bayrağımız canımızdır, ürəyimizdir...”\nMöhtərəm dövlət başçımızın bayrağımıza qarşı sərgilədiyi bu münasibəti isə, sözsüz ki, bütün cəmiyyətdə də Dövlət Bayrağına qarşı yüksək ehtiram hissinin daha da güclənməsinə xidmət edir.\n-Dünya xanım, bu gün sizin rəhbərlik etdiyiniz ictimai birlik Dövlət Bayrağı Gününə həsr olunmuş bu yürüşün həmtəşkilatçısı kimi çıxış edir. Bu tədbiri keçirməkdə əsas məqsədiniz nədir?\n-Bilirsiniz ki, bayraq dövlətin əsas müstəqillik rəmzlərindən biri, hətta mən deyərdim ki, birincisidir. Bizim üçrəngli bayrağımızın üzərindəki qırmızı rəng isə, xalqımızın bu müstəqillik uğrunda apardığı savaşda verdiyi şəhidlərin axan qanlarının rəngidir. Bizim bayrağımıza olan münasibətimiz həm də şəhidlərimizin ruhlarına, xalqımızın mübarizəsinə olan münasibətimizdir. Mübarizəmiz isə, hələ bitməyib! Buna görə də hər bir Azərbaycan vətəndaşı möhtərəm Prezidentimiz, Ali Baş Komandan cənab İlham Əliyevin bir çağırışı ilə bu mübarizəyə qatılmaq üçün səfərbər olmağa hər an hazır olmalıdır. Bizim bugünkü yürüşümüzün əsas məqsədi də ümumxalq həmrəyliyini bir daha vurğulamaq, Vətən uğrunda, dövlətçiliyimiz uğrunda hər zaman ölüm-dirim vuruşuna hazır olduğumuzu nümayiş etdirməkdir.\nMüsahibəni hazırladı: Elnarə Mehdiyeva, Elmar Əliyev, operator Nurlan Ağayev.


Alisqan saat USB zaryadka. Pulsuz elanlar saytı — www.ElanYeri.com.\nElanın nömrəsi: 167601 Baxılıb: 578\nUSB Alovsuz Qazsız Qol Saatisıra keyfiyyətli və yeni bir məhsuldur! Həm alışqan həm qol saatı! Üstəlik, USB ilə doldurma bilir,alovsuz və tüstüsüz! Unudulub açıq qalsa belə 10 saniyə açıq qalıb və avtomatik sönəcəkdir. Yağışda və ya küləkdə yanmama dərdi yoxdur. USB İlə 3 saat doldurulan saat orta hesabla 200 saat istifadə oluna bilər. sifariş paketinə daxildir: 1 x USB alışqanlı qol saatı 1 x Original hədiyyəlik qutusu 1 x USB kabeli,


“Ştamların adlandırıldığı yunan hərfləri bitərsə...” - ÜST-ün rəsmi nümayəndəsi » Fakt İnformasiya Mərkəzi\n"Koronavirusun mutasiyalarına yunan əlifbasının hərflərinə uyğun adlar verilir və onlar bitərsə, xüsusi ekspert qrupu təyinatlarla bağlı əlavə qərar verəcək".\nAPA bildirir ki, bunu Ümumdünya Səhiyyə Təşkilatının (ÜST) Rusiya Federasiyasındakı rəsmi nümayəndəsi Melita Vyunoviç "Moskva" radiosuna açıqlamasında bildirib.\nÜST nümayəndəsi əlavə edib ki, yeni variantların adlarının yunan əlifbası ardıcıllığı ilə adlandırılması insanların onları izləməsini asanlaşdırmaq üçündür: "Prinsipcə, adlar mutasiyaların ilk aşkar edildiyi yerlərlə bağlı deyil, çünki onlar istənilən vaxt və hər yerdə görünə bilərlər".\n"Adlar ÜST-ün virusların təkamülü üzrə texniki məsləhət qrupunun xüsusi işçi ekspert qrupu tərəfindən təyin edilir. Qrupa daxil olan alimlər ÜST-ün işçiləri deyil, onlar təşkilata yalnız öz tövsiyələrini verirlər", deyə Melita Vyunoviç vurğulayıb.\nOnun sözlərinə görə, hazırda ən çox yayılmış COVID-19 ştamı "Delta"dır: "Bu yaxınlarda Cənubi Afrikada Omicron olaraq təyin olunan yeni mutasiya kəşf edildi. Əvvəlki iki "Nu" və "Xi" hərfləri niyə boş buraxıldı? "Nu" hərfi ingiliscə "yeni" deməkdir, "Xi", yəni "Ksi" hərfi isə Çin soyadı səsini verir. Ekspertlər belə qərara gəliblər ki, bu, cəmiyyətdə anti-Çin əhval-ruhiyyəsinə səbəb ola bilər".\n“Delta” ştamının ilk - Fotosu\nQrip əleyhinə peyvənd niyə vacibdir? - ÜST nümayəndəsinin açıqlaması\n“Yalnız bu halda koronavirusdan qoruna bilərsiniz” - ÜST\nÇimərliklərin çoxu yararsızdır - Rəsmi açıqlama + Adlar\nRusiya yunan diplomatları ölkədən qovur


Azərbaycan Respublikasının Təhsil Nazirliyi “Qafqaz” Universiteti ilə əməkdaşlıqda məktəb direktorları və gələcəkdə bu vəzifədə çalışmaq arzusu olan pedaqoji kadrların təlimlərdə iştirakı üçün növbəti müsabiqə elan edir.\nYuxarıda qeyd edilmiş tələblərə uyğun gələn namizədlər ərizə formasını (ƏLAVƏ) dolduraraq, telim@qu.edu.az elektron poçt ünvanına göndərməlidirlər.\nMüraciət üçün son tarix: 25 oktyabr 2015-сi il\nTəlim iştirakçıları 3 mərhələli seçim əsasında müəyyən ediləcək. 1-ci mərhələdə namizədlər elektron poçt ünvanına (telim@qu.edu.az) göndərəcəkləri ərizə forması əsasında seçiləcəklər. Növbəti mərhələdə namizədlərin Azərbaycan dilində rəsmi yazı və məntiqi düşüncə bacarıqları qiymətləndiriləcək. Bu mərhələdə uğur qazanmış namizədlər növbəti mərhələyə - müsahibəyə dəvət ediləcəklər. Hər üç mərhələnin nəticəsi olaraq 50 nəfərin təlimlərə seçimi nəzərdə tutulur.


Tamaşamız festivaldan mükafatla döndü FOTOLAR | Sia.az\nTamaşamız festivaldan mükafatla döndü FOTOLAR\nMədəniyyət - 10.10.2016 16:04 - Oxunma sayı: 1109\nAzərbaycan Dövlət Gənc Tamaşaçılar Teatrının yaradıcı heyəti RF-in Perm şəhərində keçirilən II Beynəlxalq Martin MakDonax Teatr Festivalında uğurla çıxış edərək Vətənə dönüb. SİA-nın məlumatına görə, kollektiv artıq ikinci dəfə qatıldığı festivalda ölkəmizi adıçəkilən müəllifin “Lineynin trilogiyası”na daxil olan “Gözəllik kraliçası” tamaşası ilə təmsil edib.\nQuruluşçu rejissoru Böyük Britaniyadan dəvət olunmuş teatr rejissoru Yan Uilem Van Den Boş, rejissoru Ayla Haşımova, işıq üzrə rəssamı Maykl Manyon (Böyük Britaniya), quruluşçu rəssamı Elizabet Kuk (Böyük Britaniya), rəssamı Elşən Sərxanoğlu, musiqi tərtibatçısı Zaur Rəşidov olan tamaşada rolları Əməkdar Artistlər Şəfəq Əliyeva, Elşən Rüstəmov, aktyorlar Zülfiyyə Alhüseynova və Eşqin Quliyev canlandırıblar.\nOktyabr ayının 1-dən – 7-dək davam edən festivalda ölkəmizlə yanaşı, Polşa, Moldova, Şotlandiya, Bosniya və Hersoqovina, Rusiya, Çexiya, İran və digər ölkələrin teatr kollektivləri iştirak ediblər.\nFestivalın beynəlxalq münsiflər heyətinə dünyanın müxtəlif ölkələrinın ən görkəmli teatr mütəxəssisləri daxil olunub. Bunlar münsiflər heyətinin sədri, teatr və kino aktyoru, “Monokl” Teatr mükafatının və iki dəfə “Qızıl maska” Milli Teatr mükafatının, Sankt Peterburqun ali teatr mükafatı olan “Qızıl Sofit”in və digər teatr festivallarının laureatı Sergey Dreyden (Rusiya), teatr tənqidçisi, “Müasir dramaturgiya” jurnalının redaksiya kollegiyasının üzvü, “Klauzura” jurnalının baş redaktor köməkçisi, müxtəlif teatr festivallarının münsiflər heyətinin iştirakçısı Valeri Bequnov (Rusiya), “Aux Rages de l’ame” teatr kompaniyasının direktoru və bədii rəhbəri, rejissor Rolan Bonnin (Fransa), RF-in və Polşa Respublikasının Əməkdar İncəsənət Xadimi, “Teatr həyatı” jurnalının baş redaktoru Oleq Pivovarov (Rusiya), teatr tənqidçisi, jurnalist Pavel Podkladov ((Rusiya), aktyor, rejissor, “ZERO” Teatrının bədii rəhbəri Oleq Rodovilski (İsrail), yazıçı, araşdırmaçı, professor Ardəşir Salehpur (İran), Perm Gənc Tamaşaçılar Teatrının bədii rəhbəri, RF-in Xalq Artisti Mixail Sxomoroxov (Rusiya), teatr tənqidçisi, jurnalist, sənətşünaslıq namizədi, “Teatr sualları” jurnalının redaktoru Marina Timaşeva (Rusiya), teatrşünas, filologiya elmləri doktoru Vera Şamina (Rusiya) olublar.\nDövlət Gənc Tamaşaçılar Teatrı oktyabr ayının 4-də öz tamaşasını nümayiş etdirib. Tamaşadan sonra Festivalın Beynəlxalq səviyyəli münsiflər heyəti və tənqidçilər qrupu “Gözəllik kraliçası”nı müzakirə edərək tamaşa, aktyor oyunu, rejissor həlli haqqında maraqlı fikirlər səsləndiriblər.\nTamaşamız festivalın xüsusi diplomuna layiq görülüb.\nFestival çərçivəsində Dövlət Gənc Tamaşaçılar Teatrının yaradıcı heyəti həm də münsiflər heyətinin rəhbərlik etdikləri ustad dərslərinə və treninqlərdə də iştirak ediblər.\nFestival çərçivəsində yaradıcı heyətə rəhbərlik edən teatrın direktoru, Əməkdar Artist Mübariz Həmidov Beynəlxalq ASSİTEJ-ə üzv olan iştirakçı ölkələrin ASSİTEJ rəhbərləri və Perm Dövlət Gənc Tamaşaçılar Teatrının rəhbərliyi ilə də görüşüb, gələcək yaradıcılıq əlaqələri ilə bağlı müzakirələr aparıb.\nKollektivimiz tamaşamızı izləyən Rusiyanın Perm vilayəti üzrə Azərbaycan diasporunun sədri və bir sıra fəalları ilə də görüşüb.\nOskar mükafatçısı Martin MakDonax Festivalının keçirilməsi təkcə Rusiya teatr məkanı üçün deyil, ümumilikdə bütün dünya teatrları üçün olduqca əhəmiyyətli teatr hadisəsidir. Festivalın məhz Perm şəhərində keçirilməsinın səbəbi isə ondan ibarətdir ki, Permdə fəaliyyət göstərən və festivalın əsas təşkilatçılarından biri olan “У моста” teatrının səhnəsində dünyada ilk dəfə olaraq dramaturqun 8 pyesi hazırlanaraq nümayiş etdirilib. Buna görə də bu teatr 2008, 2010 və 2012-ci illərdə bir sıra nüfuzlu mükafatlara, habelə “İnişmanlı şikəst” tamaşasına görə “Qızıl maska” mükafatına layiq görülüb.\nMəlumat üçün bildirək ki, ADGTT 2 il öncə sözügedən festivalda müəllifin “Yalqız Qərb” tamaşası ilə çıxış edərək Festival Prezidentinin xüsusi prizinə layiq görülüb.


Keyt Moss 4 müxtəlif obrazda – Fotolar » Qadınla.Com - Qadınlar Birİncidir!\nKeyt Moss 4 müxtəlif obrazda – Fotolar\nTarix: 4-09-2014, 12:00\nŞərhlər: Baxılıb: 1069\nBu il öz 40 yaşını qeyd edən Keyt Moss "Another Magazine" jurnalının 4 üz qabığına çəkilib. Hər bir üz qabığı üçün Keyt Moss tamamilə fərqli obrazlarda görünüb. Lakin redaksiyanın favoriti - Alasder MakLellanın çəkdiyi fotodur. Burada model Maison Martin kutyur kolleksiyasında top geyinib. Digər üç üz qabığını fotoqraflar Villi Vanderperre, Kreyq MakDin və Kolye Şorr çəkiblər. "Another Magazine" komandası supermodelin yaratdığı obrazları "Endi Uorholun muzası", "provokator" və "kino ulduzu" adlandırıblar.\nKişilərin ağlını başından alan “balıqətli” qadınlar\nQadınlar üçün Amethyst Kolye\nSeksual qadınların formulu tapıldı


Region gəncləri üçün Qış Düşərgəsi.\n“Beyləqan Gənclərinin Maarifləndirilməsi və Sosial İnkişafı” İctimai Birliyi “Region gəncləri üçün Qış Düşərgəsi” layihəsinin icrasına başlayıb. qhtxeber.az-a daxil olan məlumata görə, Azərbaycan Respublikasının Gənclər Fondunun dəstəyi ilə icra olunan layihənin əsas məqsədi cəbhəyanı bölgələrdə, məcburi köçkün qəsəbələrində, kəndlərində yaşayan uşaq və yeniyetmələrin şəxsi inkişafına, sosiallaşmasına stimul verərək, həyata fərqli baxış və liderlik bacarıqlarını inkişaf etdirmək, ictimai fəallığının və sosiallıqlarının artmasına şərait yaratmaq təşkil edir. Layihə çərçivəsində cəbhə bölgəsində yaşayan yeniyetmə və gənclərin iştirakı ilə yerli, etnik icmaların mədəniyyəti, ictimai fəallıq, kommunikasiya və liderlik istiqamətində 3 günlük Qış Düşərgəsi keçiriləcək. 20 yeniyetmə və gəncin iştirak edəcəyi Qış Düşərgəsinın 2019-cu ilin fevral ayının əvvəlində Azərbaycanın füsunkar guşəsi olan İsmayıllı rayonunu Olimpiya İdman Kompleksində keçirilməsi nəzərdə tutulur. Düşərgədə Beyləqan, Füzuli və Cəbrayıl rayonundan olan yeniyetmə və gənclər iştirak edə bilərlər. Düşərgədə iştirak etmək istəyən gənclər CV-lərini və motivasiya məktublarını 18 yanvar 2019-cu ilədək bgmsiib@mail.ru ünvanına göndərə bilərlər. Seçilmiş namizədlərlə əlaqə saxlanılacaq.


Rusiyalı səyyah 9 dünya rekorduna imza atmağa hazırlaşır » Qlobal.Az\nRusiyalı səyyah Fedor Konyuxov nəhəng gəmi ilə Yer ətrafında üç dəfə dövr etməklə 9 dünya rekorduna imza atmağı planlaşdırır.\nQaynarinfo TASS-a istinadən xəbər verir ki, Konyuxov bunun üçün 76 metr uzunluğu olan gəmi tikməyə hazırlaşır.\nQeyd edilir ki, səyahətin 80 gündən az müddətə başa vurulması planlaşdırılır.\n67 yaşlı Konyuxov artıq 5 dünya səfərinə imza atıb. O, 2019-cu ilin mayında avarlı qayıqla Sakit okeanının cənub hissəsini üzərək keçib.\nRamil yenə 1-ci oldu (FOTO)\nAzərbaycan millisinin üzvü: "Dünyaya onu göstərmək istəyirik ki, biz də futbol oynaya bilirik"\n"Qarabağ" bu gün Avroliqanın qrupuna vəsiqə qazana bilər\n“Qarabağ” səfərdə yunan klubu üzərində qələbə qazandı (VİDEO)\n"Topaz" Azərbaycan Premyer Liqasına sponsorluqdan imtina etməsinə münasibət bildirib\n"Qarabağ" yenidən "Seltik" və "Kopenhagen"lə qarşılaşa bilər\nDünya çempionatında 25 güləşçimiz iştirak edəcək\n"Səbail"in icraçı direktorundan açıqlama: klub dağılır?\nAzərbaycanlı velosipedçi 90 idmançı arasında 83-cü yeri tutdu


Mixail Saakaşvilinin Ukraynaya girişinə qadağa qoyulub\nSiyahıda amerikalılar və avropalılar da var\nUkrayna Xarici İşlər Nazirliyi və Təhlükəsizlik Xidməti aralarında Gürcüstanın sabiq prezidenti Mixail Saakaşvilinin, ABŞ və Avropa Birliyi ölkələri vətəndaşlarının olduğu 36 nəfərin ölkəyə girişinin qadağan olunması barədə iqtidardakı Regionlar Partiyasının deputatı Oleq Tsarevin müraciətini təmin edib. Movqe.az-ın Gürcüstan mətbuatına istinadən verdiyi məlumata görə, deputat xarici işlər naziri Leonid Kojara və Təhlükəsizlik Xidmətini rəhbəri Aleksandr Yakimenkonun adına müvafiq müraciəti dekabrın 8-də göndərib. O bildirib ki, bəzi əcnəbi siyasi texnoloqların və etirazların təşkili üzrə mütəxəssislərin Ukraynaya səfərləri milli təhlükəsizliyə təhdid yaradır.\nSiyahıda M. Saakaşvili ilə yanaşı daha 29 Gürcüstan vətəndaşının, eləcə də ABŞ-ın Con Hopkins Universitetinin elmi əməkdaşı Taras Kuzyo, tanınmış almaniyalı politoloq Andreas Umland və digər şəxslərin adları var.\nGürcüstanın Ukraynadakı səfiri Georgi Zakaraşvili artıq 3 Gürcüstan vətəndaşının Ukraynaya səfərinə icazə verilmədiyini söyləyib. Onlardan biri "Rustavi-2" telekanalının jurnalisti David Kakuliyadır. Səfir bu məsələni aydınlaşdırmağa çalışdığını deyib.


Azərbaycanda "Bölgələrdən bölgələrə" festivalı başlayır\nXəbər 25/03/2019 16:47\nMartın 28-dən etibarən Gəncə şəhərində “Bölgələrdən bölgələrə” yaradıcılıq festivalının açılış mərasimi olacaq.\n“Bölgələrdən bölgələrə” yaradıcılıq festivalı respublikanın 15 regional mədəniyyət idarəsini əhatə edən rayon və şəhərlərin iştirakı ilə keçiriləcək.\nİki hissədən ibarət olan “Bölgələrdən bölgələrə” yaradıcılıq festivalının birinci hissəsi sərgiyə, ikinci hissəsi isə konsert proqramına həsr ediləcək.\nOxumağa dəyər: Azərbaycanlı sürücü generalı yarı yolda qoyub soydu\nAçar sözlər:Azərbaycan, konsert, Lerik, Xaçmaz\nBaş prokuror Zakir Qaralov cari il iyunun 28-də saat 10:00-da Astara rayon prokurorluğunun inzibati binasında…\nBakıda Hindistan və Banqladeş vətəndaşlarının öldüyü qəzaya görə sürücü tutulub. Baş Prokurorluqdan verilən məlumata görə,…\nTovuzda rayon Notariat Kontorundan oğurluq olub. “Qafqazinfo”nun verdiyi məlumata görə, ötən gecə hələ ki, kimlikləri…\nErmənistan parlamentinin binası qarşısında oturaq etiraz aksiyası keçirilir. Məlumatı “Panorama-am” yayıb. Aksiyanın keçirilməsini təşkil edən…\nAzərbaycan vətəndaşı Antalyanın Manavqat rayonunda intihara cəhd edib. Hadisə saat 05:00 radələrində Kordon Küçəsində qeydə…\nRusiyadan gələn “Mercedes”də qanunsuz mallar aşkarlandı – Foto\nŞimal Ərazi Baş Gömrük İdarəsinin Əməliyyat və Təhqiqat şöbəsinə daxil olan məlumat əsasında “Samur” gömrük…\nİyunun 14-də Moskvada Azərbaycan vətəndaşının iştirakı ilə oğurluq hadisəsi qeydə alınıb. Rusiya Daxili İşlər Nazirliyinin…


Naməlum mənbə Yerə siqnal göndərir – Astronomlar kosmosda sirli “parıltılar” qeydə alırlar | AzPolitika — onlayn siyasi-ictimai qəzet\nDərc olunub: 19/10/2021 - 14:10\nÇin astronomları kosmosun dərinliklərindən böyük radiosiqnallar toplusu qəbul ediblər.\n«Nature» jurnalının xəbər verdiyi kimi, Çin elmlər akademiyası Milli astronomik abservatoriyasının alimləri artıq bir aydan çoxdur ki, sirli parıltılar qeydə alırlar.\nİşi professor Li Di və doktor Van Peynın rəhbərliyi altında astrofiziklər komandası aparır.\nTədqiqatçılar sürətli radiosiqnalları müəyyən etmək üçün Fast Radio Burst və ya qısaca FRB adlanan termindən istifadə edirlər ki, bu zaman onların mənşəyi qeyri-müəyyən qalır. Mütəxəssislərin sözlərinə görə, radiosiqnallar çox qısa zaman kəsiyində daxil olurlar, onların mənbəyi isə uzaq kosmosda yerləşir və qeyri-müəyyən olaraq qalır. Alimlər qeyd edirlər ki, siqnallar güclü enerji parıltıları ilə müşayiət olunur, müddətinin uzunluğu isə bir neçə millisaniyə təşkil edir. Onlar vahid xarakter daşımır. Parıltıların bir çoxu bir neçə dəfə təkrarlanır və müəyyən müntəzəmlik daşıyır. Belə ki, 47 gün ərzində Yerə 1 min 652 sürətli radioparıltı daxil olub. Bu siqnallar toplusu ən nəhəngi hesab olunur ki, hələlik mütəxəssislərə məlumdur.\nEkspertlərin fikrincə, mümkündür ki, siqnalların mənbəyi karlik qalaktikalarda yerləşir. Oradan daxil olan siqnalların bir çoxu daimi fəaliyyət göstərən radiomənbəyin olduğunu nümayiş etdirir.